1Sissejuhatus

1.1Hindamise eesmärk

Euroopa Aatomienergiaühenduse teadus- ja koolitusprogrammi (2014–2018) (edaspidi „Euratomi programm“) vahehindamine on nõukogu määruse artikli 22 lõikes 1 sätestatud nõue. Komisjon peab vahehindamise teostama läbipaistva menetluse korras valitud sõltumatute ekspertide abiga. Euratomi programmi vahehindamine hõlmab programmi saavutusi ja tulemusi, edusamme ja mõju. Hinnatakse ka kõikide meetmete eesmärke ja jätkuvat asjakohasust, vahendite tõhusust ja kasutamist, edasise lihtsustamise ulatust ja Euroopa lisaväärtust. Määruse artikli 22 lõike 2 kohaselt hinnatakse otseseid ja kaudseid meetmeid eraldi. Sel põhjusel lõi komisjon 2016. aastal kaks sõltumatute ekspertide rühma, üks kaudsete ja teine otseste meetmete jaoks. Nad esitasid oma aruanded komisjonile 2017. aasta mais. Komisjoni käesolevas aruandes on esitatud kõnealuste rühmade soovitused ja komisjoni tähelepanekud. Kooskõlas parema reguleerimise nõuetega on käesolevale aruandele lisatud kaks talituste töödokumenti otseste ja kaudsete meetmete kohta, milles esitatakse täielikum hinnang Euratomi programmiga seotud tegevusele.

Kui teadusuuringute ja innovatsiooni raamprogramm „Horisont 2020“ hõlmab seitsmeaastast perioodi (2014–2020), siis Euratomi programm kestab Euratomi asutamislepingu artiklis 7 sätestatud piirangu tõttu ainult viis aastat (2014–2018). Selleks et jätkata tuumauuringute toetamist käesoleva finantsraamistiku kahe järelejäänud aasta jooksul, võttis komisjon koos käesoleva aruandega vastu ettepaneku nõukogu määruse kohta, mis käsitleb Euratomi teadus- ja koolitusprogrammi aastateks 2019–2020 (COM(2017) 698 final).

1.2Euratomi teadus- ja koolitusprogramm (2014–2018)

Euratomi programmist rahastatakse teadusuuringuid ja koolitust tuumaohutuse ja -julgeoleku, kiirguskaitse, radioaktiivsete jäätmete käitlemise ja tuumasünteesienergia valdkonnas. Programmi rakendatakse otseste meetmete kaudu tuumalõhustumise valdkonnas, nt komisjoni Teadusuuringute Ühiskeskuse (JCR) teostatavad teadusuuringud, ning kaudsete meetmete kaudu tuumalõhustumise ja tuumasünteesi valdkonnas, nt konkursikutsete kaudu (tuumalõhustumise ohutus, jäätmekäitlus ja kiirguskaitse) ja määratud abisaajaga kaasrahastatava ulatusliku meetme (tuumasünteesienergia) abil, mida haldab komisjoni teadusuuringute ja innovatsiooni peadirektoraat (RTD).

Euratomi tuumalõhustumise uuringud kuuluvad nii otseste kui ka kaudsete meetmete alla, samas kui Euratomi tuumasünteesiuuringud kuuluvad RTD hallatavate kaudsete meetmete alla.

Aastaid 2014–2018 hõlmava nõukogu määrusega antakse Euratomi programmi rakendamiseks 1 603 329 000 eurot. See summa jaguneb järgmiselt:

Ø tuumasünteesiuuringutega seotud kaudsed meetmed: 728 232 000 eurot

Ø tuumalõhustumise, tuumaohutuse ja kiirguskaitsega seotud kaudsed meetmed: 315 535 000 eurot

Ø tuumaohutuse, kaitsemeetmete ja julgeolekuga seotud otsesed meetmed: 559 562 000 eurot.

2Euratomi teadus- ja koolitusprogrammi (2014–2018) põhijäreldused

2.1Programmi asjakohasus

Euratomi programmi kaudsed ja otsesed meetmed on suunatud selliste teadustöö probleemide lahendamisele, mis on olulised tulevase majandusarengu ning Euroopa kodanike julgeoleku ja heaolu seisukohalt. Selleks et meetmed oleksid jätkuvalt asjakohased, töötatakse tihedas koostöös liikmesriikidega välja tööprogrammid. Komisjon, keda esindavad JRC ja RTD, on Euroopa mitme tehnoloogilise platvormi ja ühenduse liige, et tagada Euratomi programmi kooskõla Euroopa asjaomaste teadus- ja tööstusvaldkonna osalejate vajadustega. Selleks et otsesed meetmed oleksid kooskõlas ja täiendaksid liikmesriikide teadusuuringute ja koolituse vajadusi, jätkab JRC koostoimimist liikmesriikide peamiste uurimis- ja teadusasutustega. Mis puutub tuumaenergiaalastesse kaitsemeetmetesse, siis on JRC Euroopa Kaitsemeetmete Uurimis- ja Arendustöö Ühingu (ESARDA) liige. Rahvusvahelisel tasandil toetab Euratomi programm lepingute kaudu rahvusvaheliste organisatsioonide ja kolmandate riikidega ELi rolli üleilmse tegutsejana tuumaohutuse, kaitsemeetmete ja julgeoleku valdkonnas.

Kaudsed meetmed

Euratomi tuumasünteesiuuringud keskenduvad pikaajalise ülesande lahendamisele, milleks on magnetvangistusel põhineva tuumasünteesienergia väljatöötamine elektrienergia baaskoormuse ohutu ja turvalise süsinikuvaba allikana, mis on nii jätkusuutlik kui ka konkurentsivõimeline. See on tugevate rahvusvaheliste koostöösidemetega üleeuroopaline ettevõtmine, eelkõige ülemaailmse ITERi projekti tähtsust silmas pidades. Kuna tuumasünteesienergia turulejõudmist ei oodata enne sajandi teist poolt, tuleb enamik tänasest finantstoetusest praegu riiklikest vahenditest. See kajastub asjaolus, et Euratomi programmi tuumasünteesi osale eraldatakse 70 % kaudsete meetmete eelarvest.

Tuumalõhustumise uuringute puhul on üle kahe kolmandiku vahenditest eraldatud kolmele põhilisele uurimisvaldkonnale, milleks on tuumaohutus, kiirguskaitse ja radioaktiivsete jäätmete käitlemine. Ülejäänud osa vahenditest on eraldatud teadustöö taristutele ning haridusele ja koolitusele. Programm pakub tasakaalu praeguste tehnoloogiate ohutuse ja tulevaste tuumatehnoloogiate toetamise vahel. Euratomi jäätmekäitlusprojektid aitavad paremini mõista radioaktiivsete jäätmete tõhusa käitlemisega seotud olulisi küsimusi ELis, näiteks tulevaste geoloogiliste lõppladustamisrajatiste ohutus, radioaktiivsete jäätmete ladustamiskujule viimine, kasutatud kütuse pikaajaline käitumine hoidlas ja kasutuselt kõrvaldatud säilitamiskohtade puhastamine. Euratomi kiirguskaitsega seotud uuringud annavad paremaid teadmisi ioniseeriva kiirguse väikeste dooside mõjust inimelustikule, mis aitab kaasa kiirguse ja radionukliidide tõhusamale ja ohutumale kasutamisele meditsiinidiagnostikas ja ravitegevuses.

Programmi tähtsust silmas pidades võivad kaudsete meetmete puhul olla vajalikud parandused valdkondades, mida sõltumatute ekspertide rühm on esile tõstnud: sünergia suurendamine meditsiinikiiritusega seotud kiirguskaitsealaste uuringute ja „Horisont 2020“ raames toetatavate tervisevaldkonna uuringute vahel ning konkreetsemate eesmärkide püstitamine tuumavaldkonna haridus- ja koolitustegevuses.